Malema weer in hofJulius Malema tydens ‘n vorige hofverskyning. Foto: ANA Die EFF het Vrydag ŉ beroep op die nasionale vervolgingsgesag (NVG) gedoen om die aanklagte teen sy leier, Julius Malema, te laat vaar. Die aanklagte hou verband met die oortreding van die Wet op Oproerige Byeenkomste van 1956. Malema moet Vrydag weer in die Bloemfontein-landdroshof verskyn nadat hy in 2014 tydens die party se verskiesingskonferensie in Bloemfontein lede van die EFF aangemoedig het om oop grond te beset. Hy staan tereg op aanklag van aanhitsing. Hy het in Junie 2016 dieselfde beroep op sy lede gedoen tydens ŉ byeenkoms naby Madadeni in KwaZulu-Natal, waarvoor hy ook tereg staan. Die EFF-leier se regspan betwis egter die grondwetlikheid van die Wet op Oproerige Byeenkomste en beskuldig die staat dat hy “wette uit die apartheidsera” gebruik om kritici stil te maak. Malema het in April in die Bloemfontein-landdroshof verskyn, waarna die saak tot vandag uitgestel is hangende ŉ uitspraak oor die grondwetlikheid van die aanklagte teen hom. Mbuyiseni Ndlozi, die EFF se woordvoerder, het Vrydag gesê die aanklagte word gebruik om Malema te “frustreer” en die EFF te verhoed om ŉ “suksesvolle rewolusie” uit te voer rakende grondonteiening sonder vergoeding. “Die aanklagte is ook ŉ vermorsing van hulpbronne en tyd en gegrond op wette wat uit die apartheid-wetgewing kom. Dieselfde wetgewing is gebruik tydens die berugte Rivonia-verhoor en is teenstrydig met die demokratiese Grondwet ná 1994. Daar is dus geen twyfel dat die hoër howe sal beslis dat dit nie vandag gebruik word nie,” het Ndlozi gesê.